Diġà għaddew erba' minn meta ħalliena n-Nutar George Bonello Du Puis. Bniedem mimli enerġija u irġulija. Bil-qalb kollha niftakruh. Dejjem bit-tbissima, preparat u dedikat għall-proxxmu. Għalkemm għaddew is-snin, xorta waħda nibqgħu nżommuh fil-memorja tagħna. Dan huwa artikolu tiegħi li kien deher fil-ġurnal Il-Mument ftit jiem wara li ħalliena. Kuraġġ ta' sur il-mument – Il-Ħadd, 27 ta' Frar 2010 1. Għadni ma nistax nemmen li George Bonello du Puis ssejjaħ għal dinja aħajr. Din l-art tilfet bniedem tad-deheb, ġeneruż u li qatt ma baqa' lura milli jaqbeż għal min huwa l-inqas fis-soċjetà. Għandi memorja mill-isbaħ tiegħu fil-ħidma tiegħu fil-partit. Kien dejjem attiv, għaddej minn ħaġa għal oħra mingħajr ma jaqta' qalbu minn xejn. Idaħħal proġett f'rasu u jfasslu. Jivvinta fil-kreattività pożittiva tiegħu u dlonk taraha għaddejja tagħti l-frott. Kien jaf verament iġib in-nies jipparteċipaw warajh mingħajr tgergir, anzi bid-daħq u t-tbissima. 2. Kull nhar ta' Ħadd kien ikollna mass meeting f'xi parti ta' pajjiżna. Dak iż-żmien la kellna radju, la kellna mezzi tax-xandir, il-gazzetti tagħna jinxtraw bil-ħabi; u allura kien hemm in-neċessità ta' strument biex il-poplu jisma' li hemm Oppożizzjoni soda u valida. Kull wieħed kien jibda b'kelmtejn tiegħu sabiex min ikun ġie jikkontribwixxi għall-fondi tal-partit. Kellu dejjem kliem ħelu, ġentili u kulħadd kien ikun qed jistennieh jgħid iċ-ċajta tas-soltu, li kienet tkun oriġinali kull darba. Appena jitkellem dlonk tara xita ta' flus ġejjin. Kellu grupp ta' persuni li kull Ħadd kellhom sassla speċjali infurrata li tinġarr minn tnejn tant kemm kienet timtela. Ħadd ma kien jaħrab l-appell tiegħu. 3. Is-sodisfazzjon tiegħu kien ikun proprju li jirnexxilu f'dan kollu. U tmur meta tmur l-istamperija kont tarah bi tbissima fuqu. Rari ħafna kien jitlef l-użu tar-raġuni, speċjalment fil-laqgħat tal-Eżekuttiv tal-partit meta mhux darba jew tnejn kien ikun hemm l-arja kkargata. George kien dejjem raġel f'għemilu u li tista' tiddependi minnu għax taf fejn int miegħu. Kien iktar mimli doni milli kienu jidhru minn barra. La kellu ksuħat u wisq u wisq inqas il-bżonn li jitlef l-użu tal-lingwa tagħna. Tersaq lejh tħossu mimli b'imħabba għall-proxxmu u li jrid iwettaq opri tajba. 4. George kien ċajtier għall-aħħar u ma nbidel xejn. Minn membru tal-Oppożizzjoni għal Ministru tal-gvernijiet nazzjonalisti tal-1987 u tal-1992 baqa' l-istess. Mill-Oppożizzjoni kien sar jaf is-settur tan-negozju f'pajjiżna fuq ponot subgħajh. Kellu fl-intelliġenza tiegħu kalkolu dettaljat u personali tal-potenzjal li dan jista' jrendi lill-ekonomija tagħna. Ta prijorità fejn kien hemm bżonn u fl-istess ħin li hu kien ċert li se tikber l-attività kummerċjali. Tant kien jaf il-karattri u x'talenti kellhom li ħa ħsieb jimmanuvra l-ħidma tal-Istat fejn ried. L-effett kien splużjoni qawwija li ġiebet magħha xogħol u ġid lil diversi familji Maltin. Kellu f'qalbu l-missjoni li jgħolli lil dawk li huma taħt mingħajr ma jniżżel lil min qiegħed 'il fuq u kien jivvinta minn kollox biex dan jitwettaq. 5. Il-pajjiż kollu kien iħares lejh mhux bħal xi forma ta' argużin, imma bħala persuna minn ta' ġewwa. Niftakru fid-diversi diskorsi tiegħu tal-Baġit. Il-pajjiż kien jisma' u jieħu togħma tajba. Kien irnexxielu jistabbilixxi mudell ta' kif il-Ministru tal-Finanzi għandu jitkellem f'dawk l-okkażjonijiet u x'kellu jkun il-kontenut tas-sustanza finanzjarja. Iċ-ċajt hemm ma kien jonqos xejn, anzi kien juri iktar il-kunfidenza li biha kien ifassal il-pjan ekonomiku għalina. Fl-ewwel wieħed, il-pass prinċipali kien li jnaqqas drastikament ir-rata tal-income tax. Minn Gvern Soċjalista li kien jiġri politikament wara n-nies li kienu fin-negozju jew il-professjonisti bil-famużi ex officio ġieb, fi ftit xhur, il-kontra. Ġieb Stat li jridek taħdem, taqla' l-flus mingħajr kontroll bla sens u kontra r-raġuni. F'dawk il-jiem kien ferħan sew, iktar u iktar meta beda jara li d-dħul għall-fondi pubbliċi ma marrux lura iżda akkumulaw u żdiedu sew. 6. Kellu ammirazzjoni kbira għall-Ingliżi u ma għandix dubju li meta ġie ġustament maħtur Kummissarju Għoli tagħna Londra kien għal qalbu. Dan, għaliex għalkemm kien jixtarr dak li jkun jiġri fid-dinja, però għal qalbu kien hemm dak li kien qiegħed isir mill-politiċi Ingliżi. Però qatt ma kien jieħu dak li jingħad mingħajr ma jgħarblu sew u jara jekk jistax jitħaddem f'pajjiżna. Niftakru jispjega għala f'każ ta' bank kummerċjali li fih l-Istat kellu l-ishma, idderieġa sew li minflok dawn kellhom jinbiegħu lil ftit persuni, assigura li nixtraw mill-poplu, minn kemm jista' jkun ċittadini. U rnexxielu jwettaq dak li fi ftit snin ġab diversi fil-klassi tal-ħaddiema, proprjetarji ta' dak li kien tradizzjonalment f'idejn limitati. 7. Għandi memorji oħrajn tiegħu personali. Sibtu diversi drabi u llum minn qalbi insellimlu. Kien verament uniku. Bniedem iddedikat għall-proxxmu, persuna mimlija b'kuraġġ u bl-imħabba għall-ħajja. Il-pajjiż u l-partit huma llum telliefa.
Tifkira ta' George Bonello Du Puis